# EPL inarudi tena, hivi wee hushtukii!

## Muktasari:

**Leo itakuwa ni siku ya kurudi kwa kocha wa Chelsea, Enzo Maresca pale King Power ikiwa ni miezi kadhaa tangu aondoke hapo na kutua Chelsea.**

**LONDON,ENGLAND**: EPL inarejea wikiendi hii na mambo 10. Leo, kesho na Jumatatu kitawashwa.

**10. KURUDI KWA MARESCA**

Leicester vs Chelsea-(Leo, saa 9.30 mchana)

Leo itakuwa ni siku ya kurudi kwa kocha wa Chelsea, Enzo Maresca pale King Power ikiwa ni miezi kadhaa tangu aondoke hapo na kutua Chelsea.

Maresca ambaye alijiunga na Chelsea dirisha la majira ya kiangazi mwaka huu, msimu uliopita aliisaidia Leicester kupanda Ligi Kuu.

Leo itakuwa ni kwa mara ya kwanza anacheza dhidi yao tangu aondoke. Ni mchezo wa maana kubwa kwani Leicester inayoshika nafasi ya 15 ikipoteza itakuwa katika hatari ya kushushwa hadi nafasi ya 18.

Kwa upande wa Chelsea yenye pointi 18 ikiwa nafasi ya tatu ushindi kwenye mechi hii utaipa nafasi ya kuisogelea zaidi Man City.

**9. WOLVES ITAENDELEA?**

Fulham vs Wolves-(Leo, saa 12:00 jioni)

Wolves itakutana na Fulham na katika mechi hii inataka kufanya kile ilichofanya katika mchezo wao wa mwisho kabla ya mapumziko kupisha kalenda ya FIFA.

Baada ya kuanza msimu kwa vibaya, ikiandamwa na ratiba ngumu, Wolves ilipata ushindi wao wa kwanza dhidi ya Southampton katika mchezo wao uliopita na kuelekea krismasi itakuwa na mechi sita zinazoonekana sio ngumu sana kwao ukilinganisha na zilivyoanza msimu.

Katika mchezo wao ujao wanaonekana kuwa na matumaini ya kutaka kuendeleza pale walipoishia lakini je wataweza?

Kwa saa timu hii inashika nafasi ya 19 ikiwa na pointi sita.

**8. WAZEE WA MIPIRA YA JUU**

Everton vs Brentford-(Leo, saa 12:00 jioni)

Mashabiki watakaobahatika kushuhudia mchezo huu utakaopigwa katika dimba la Goodison Park wikiendi hii, watapata ladha halisi ya kuona timu mbili zinazocheza mipira ya juu.

Makocha wa timu hizi Sean Dyche wa Everton na Thomas Frank wa Brentford timu zote walizowahi kufundisha waliingiza falsafa za kucheza mpira wa moja kwa moja badala ya pasi nyingi.

Kipa wa Everton, Jordan Pickford, ndiye anaongoza zaidi kwa upande wa makipa kupiga mipira inayofika katika robo tatu ya mwisho ya timu pinzani na muda mwingi mipira hiyo huwa inamlenga Dominic Calvert-Lewin, ambaye msimu huu amepata mipira ya angani 47 ambayo ni mingi zaidi kuliko mchezaji yeyote.

Brentford, pia imekuwa ikitumia zaidi mipira ya krosi na kona kufunga mabao yao mengi.

**7. ARSENAL ITAKUWAJE**

Arsenal vs Nottingham Forest-(Leo, saa 12:00 jioni)

Arsenal imepoteza mechi nne mfululizo za Ligi Kuu England, ikiwa itapoteza mchezo huu inaweza kuwa imejiondoa rasmi katika harakati zao za kulitafuta taji la kwanza la EPL baada ya miaka 20.

Hata hivyo, wana pigo kwani licha ya kurejea kwa Martin Odegaard aliyekuwa majeruhi Leandro Trossard aliumia akiwa anaitumikia Ubelgiji katika michuano ya kimataifa.

Hii ni mechi ambayo Arsenal italazimika kushinda ili kujaribu kurudi katika mstari kwa sababu ikipoteza inaweza kujikuta nafasi ya tisa ikiwa timu zilizo chini yake kuanzia nafasi ya tano hadi ya tisa zitashinda.

Kwa sasa Nottingham inashikilia nafasi ya tano huku Arsenal ikiwa ya nne.

**6. MECHI YA MAKOCHA**

Bournemouth vs Brighton- (Leo, saa 12:00 jioni)

Wakati Brighton ilipomteua Fabian Hurzeler kama kocha wao mpya dirisha la majira ya kiangazi mwaka huu, kulikuwa na mshangao mkubwa, vipi mtu mwenye umri wa miaka 31 na uzoefu mdogo anaweza kufundisha katika ligi hiyo bora duniani?

Hata hivyo, amejibu maswali hayo ya wadau wa soka na alithibitisha hilo zaidi baada ya kupata ushindi mbele ya Man City.

Brighton inashikilia nafasi ya sita ikiwa na pointi 19 huku Bournemouth ikiwa nafasi ya 12 kwa pointi 15.

**5. WATKINS NA JAMBO LA KUTHIBITISHA**

Aston Villa vs Crystal Palace- (Leo, saa 12:00 jioni)

Ollie Watkins alifanya vizuri sana baada ya kuaminiwa na aliyekuwa kocha wa muda wa England Lee Carsley wiki iliyopita na alianzishwa badala ya Harry Kane aliyewekwa benchi. Alionyesha alistahili kucheza baada ya kufunga dakika saba za mwanzo dhidi ya Ugiriki katika mchezo uliomalizika kwa England kushinda 3-1.Takwimu zinaonyesha staa huyu amekosa mabao 11 ya wazi EPL ikiwa ni mchezaji aliyefanya hivyo mara nyingi zaidi akifuatiwa na Erling Haaland aliyekosa 10.

Villa imeanza vizuri msimu huu inaingia katika mechi hii ikiwa nafasi ya tisa ikiwa na pointi 18 na ikishinda inaweza kuingia hata katika nafasi nne za juu, Palace wao mambo yao sio mazuri na ushindi unaweza kuwakwamua kutoka katika nafasi tatu za mkiani.

**4. MAN CITY TENA**

Manchester City vs Tottenham -(Leo Saa...)

Baada ya kushinda mataji sita katika misimu saba iliyopita katika EPL, mambo yameonekana kuwa magumu sana kwa Man City tangu kuanza kwa msimu huu. Pep Guardiola amepata mfululizo wa matokeo mabaya kwa mara ya kwanza katika kazi yake ya ukocha, baada ya timu hiyo kupoteza michezo minne mfululizo katika mashindano yote.

**3. HATMA YA MARTIN**

Southampton vs Liverpool- (Kesho, saa 11:00 jioni)

Hadi sasa Southampton inaburuza mkia katika msimamo, kocha wao Russell Martin ana wakati mgumu juu ya kibarua chake kutokana na matokeo mabaya ya timu hii ambayo imepata pointi nne pekee katika mechi 11 za msimu huu. Mkurugenzi wa michezo wa timu hiyo, Rasmus Ankersen bado ana imani naye.

Ni mechi ngumu zaidi kwa Southampton kwa sababu inakutana na Liverpool inayohitaji kushinda. Itacheza mechi nne ngumu zinazofuatana dhidi ya Brighton (A), Chelsea (H), Aston Villa (A) na Tottenham (H). Ikiwa mambo yataendelea kuwa mabaya, Martin atanaweza kuwa kocha wa pili kufukuzwa katika EPL baada ya Ten Hag.

**2. AMORIM ANAANZA**

Ipswich vs Manchester United-(Kesho, saa 1:30 usiku)

Tangu wanunue hisa za asilimia 25, kampuni ya INEOS imefanya maamuzi mengi katika kikosi cha Manchester United ikiwa pamoja na kumpatia Erik ten Hag mkataba mpya, kumuunga mkono kwa kumpa bajeti ya Pauni 180 milioni ya kusajili wachezaji katika dirisha lililopita pamoja na kupunguza wafanyakazi 250.

Uamuzi walioufanya hivi karibuni ulikuwa ni kumwajiri Ruben Amorim.

Maamuzi mengi waliyofanya hayaonekani kuwa na matokeo chanya ikiwa pamoja na lile la kumuongeza mkataba Ten Hag, hata hivyo katika hili la Amorim watu wengi wanataka kuona nini atafanya.

Kocha huyu mwenye umri wa miaka 39, ana kazi kubwa ya kuitoa Man United shimoni ilipo sasa katika nafasi ya 13 kwenda nafasi za juu na mbaya zaidi ni mtangulizi wake aliyekuwa ana kaimu, Ruud van Nistelrooy alifanya vizuri katika mechi nne alizoachiwa.

**1.LOPETEGUI KURUDISHA IMANI**

West Ham vs Newcastle (Jumatatu, saa 5:00 usiku)

Julen Lopetegui hajawa na maisha mazuri tangu aingie West Ham msimu huu. Kocha ambaye amewahi kushinda taji la Europa League ametumia Pauni 100 milioni kununua wachezaji wapya katika dirisha la majira ya kiangazi mwaka huu lakini matarajio yamekuwa tofauti na matokeo ambayo timu hiyo inayapata.

Kwa sasa inashika nafasi ya 14 ikiwa na pointi 12 ilizopata baada ya kucheza mechi 11 za michuano yote.

Kuna taarifa mashabiki hawana imani na kocha huyu na wanahitaji kuona akifukuzwa.